JY LEES NOU 'n Pienk partytjie in pure Hollywood-styl
Dra pienk en vier die lewe! Vergeet van die rooi tapyt...rol uit die pienk tapyt, skink pienk drankies, kies pienk modes vir Borskankermaand.
Die jaarlikse Pink Party® met Hollywoodsterre is destyds deur die Amerikaanse stilis en boetiek-eienaar, Elyse Walker, in vennootskap met die Cedars-Sinai Vroue-kankers Navorsinginstituutgestig. By vanjaar se prettige pienk partytjie op 25 September by Drai's at the W in Hollywood, is vroue en mode gevier - en dít alles vir iets wat alle vroue na aan die hart lê: borskanker. Alle geld wat ingesamel is, is vir die werk van dié navorsingsinstituut geskenk. Hollywood skoonheid, Jennifer Garner, was die gasvrou vir die aand.
Dié jaar se partytjie het met 'n looplank bo-oor 'n swembad gespog waarop ontwerpe van Stella McCartney, Blumarine, Brunello Cucinelli, Elizabeth and James, Roberto Cavalli (wat vanjaar ook sy 40ste herdenking in die modebedryf vier) en Haute Hippie se prag-ontwerpe vertoon is.
Die kaartjies - ná 6 suksesvolle partytjies beslis een van dié mees gesogte kaartjies op Hollywood se sosiale kalender - is in verskillende prysklasse beskikbaar en elke klas het 'n pienk naam: Think Pink, Fuchsia, Magenta, Hot Pink, Rose Gold en Platinum Pink.
Yves Saint Laurent het ook spesiaal vir dié geleentheid 'n sexy 'Tribute'-sandaal in pienk suede ontwerp. Daar is selfs 2 verskillende hakke beskikbaar - 'n platter en 'n hoër een. Vir elkeen van hierdie moet-hê sandale wat verkoop word, sal $100 geskenk word.